Къанокъуэ Арсен: «Фэ щIалэгъуалэ минхэр къевгъэлащ»
КъБР-м и Iэтащхьэм иригъэкIуэкIащ Наркотикхэм япэщIэтынымкIэ республикэм и комиссэм и зи чэзу зэIущIэр.
Ар къызэIуихри, Къанокъуэ Арсен псом япэу наркотикхэр зэрызэблагъэкIым кIэлъыплъ полицэм ехъуэхъуащ Урысейм Наркотикхэр зэрызэблагъэкIым кIэлъыплъынымкIэ и федеральнэ къулыкъущIапIэр къызэрызэрагъэпэщрэ илъэси 10 зэрырикъумкIэ икIи а IэнатIэр икъукIэ игъуэу къызэрызэIуахар къыхигъэщхьэхукIащ. «Фэ лэжьыгъэшхуэ евгъэкIуэкIащ икIи фи егугъуныгъэм и фIыгъэкIэ щIалэгъуалэ минхэм я гъащIэр хъума хъуащ», — жиIащ абы. Республикэм и Iэтащхьэм УФ-м Наркотикхэр зэрызэблагъэкIым кIэлъыплъынымкIэ и федеральнэ къулыкъущIапIэм и Управленэу КъБР-м щыIэм и унафэщIым и къуэдзэ, полицэм и подполковник Соловьев Николай КъБР-м и ЩIыхь тхылъыр, Управленэм и лэжьакIуэ зыбжанэм фIыщIэ тхылъхэр яритащ.
Управленэм и унафэщI, полицэм и генерал-майор Кульбаев Руслан тепсэлъыхьащ наркотикхэр хабзэм къемызэгъыу зэрызэблагъэкIыр къызэпыудынымкIэ 2012 гъэм зэфIагъэкIахэм. Хэхауэ абы къиIэтащ аптекэхэм я Iуэхур. КъызэрыщIэкIымкIэ, Къэбэрдей-Балъкъэрым куэду къашэ ящэну памыубыд, ауэ наркотик папщIэу къагъэсэбэп хущхъуэ лIэужьыгъуэхэр икIи ахэр аптекэхэм щащэ. Республикэм и наркологие диспансерым щатхащ апхуэдэ хущхъуэ лIэужьыгъуэхэм еса цIыху щхьэхуэхэр.
Кульбаев Руслан комиссэм хэтхэм ягу къигъэкIыжащ хабзэ мардэ пыухыкIахэр зэрыщымыIэм къыхэкIыу IэфIыкIэхэм халъхьэ Iущхьэ жылэу наркотик зыхэлъхэр куэду ящэу зэрыщытар. Ар Террорым пэщIэтынымкIэ комиссэм хэтхэм я зэфIэкI зэхэлъкIэ къызэтрагъэувыIащ. Иджыри министерствэхэмрэ ведомствэхэмрэ я къарур зрагъэуIупхъэщ аптекэхэм узыншагъэм зэран хуэхъу хущхъуэхэр щемыгъэщэным хуэунэтIауэ. АдэкIэ доклад зыщIам наIуэу къигъэлъэгъуащ наркотикхэм я лъэныкъуэкIэ республикэм щыIэ щытыкIэр.
Наркотикхэр хабзэм къемызэгъыу зэрызэблагъэкIыр къызэпыудынымкIэ, щIэблэр а щхъухь бзаджэм емыгъэубыдынымкIэ лэжьыпхъэхэм ящыщу КъБР-м и Iэтащхьэм къыхигъэщхьэхукIащ наркотикхэм итхьэкъуахэр къызэрыхатхыкIыр егъэфIэкIуэныр, наркотикхэр зэзыхьэлIэу щIэзыдза цIыхухэр, псом хуэмыдэу, ныбжьыщIэхэр, пасэу сэтей къэщIыныр, а узыфэр зыпкърыхьахэр гъэхъужыным нэхъ жыджэру елэжьыныр.
Апхуэдэу Къанокъуэ Арсен къигъэуващ цIыхухэр автобусхэмкIэ, таксихэмкIэ къезышэкIхэм я узыншагъэм кIэлъыплъ медицинэ лэжьакIуэхэр Iуэхум нэхъ егугъуу бгъэдыхьэну. «Мы Iуэхум нэхъ жыджэру къыхэфшэ КъБР-м ТранспортымкIэ, связымрэ гъуэгу хозяйствэмкIэ, Узыншагъэр хъумэнымкIэ и министерствэхэр, зыхуэфащэ адрей ведомствэхэр. Дэ тэмэму тщIэн хуейщ цIыхухэм я гъащIэр зи IэмыщIэ итлъхьэ лэжьакIуэхэм я дуней тетыкIэр зыхуэдэр. Абыхэм наркотик зрихьэлIэу гурыщхъуэ зыхуэтщI къыхэкIмэ, икIэщIыпIэкIэ зыхуэфащэ псори зэфIэгъэкIыпхъэщ. Абы ехьэлIащ ди шынагъуэншагъэр». КъБР-м и Iэтащхьэм апхуэдэу жиIащ республикэм и еджапIэхэми гулъытэ хэха ягъуэтын зэрыхуейр.
Наркотикхэм япэщIэтынымкIэ къэрал комиссэм и Управленэу Кавказ Ищхъэрэ федеральнэ округым щыIэм и аппаратым и унафэщI, полицэм и полковник Горьков Игорь УФ-м Наркотикхэм япэщIэтынымкIэ и федеральнэ къулыкъущIапIэм и унафэщIым и цIэкIэ наркотикхэр зэрызэблагъэкIым кIэлъыплъ органхэм зэрадэIэпыкъум папщIэ ЩIыхь тхылъыр КъБР-м и Iэтащхьэ Къанокъуэ Арсен, «Наркотикхэр зэрызэблагъэкIым кIэлъыплъ органхэм зэрадэIэпыкъум папщIэ» медалыр КъБР-м и Парламентым и УнафэщI Чеченов Ануар, «Урысейм Наркотикхэр зэрызэблагъэкIым кIэлъыплъынымкIэ и федеральнэ къулыкъущIапIэр илъэси 10 ирокъу» фэеплъ медалыр КъБР-м Экономикэ, жылагъуэ шынагъуэншагъэмкIэ и советым и секретарь Ещыгуауэ Руслан, КъБР-м и прокурор Жариков Олег сымэ яритащ.
КъБР-м и Iэтащхьэмрэ Правительствэмрэ я пресс-IуэхущIапIэ.
